শিশু ভাতা

**শিশু ভাতা** হলো সরকার কর্তৃক প্রদত্ত একটি সুরক্ষা ভাতা, যা সাধারণত শিশু পরিচর্যাকারী ব্যক্তি; যেমন পিতামাতা বা আইনি অভিভাবককে প্রদান করা হয়। শিশু ভাতা মূলত এক প্রকারের আর্থিক প্রণোদনা, যা পরিবারের উপর সন্তান লালন-পালনের আর্থিক বোঝাকে হালকা করতে সহায়তা করে। সাধারণত শিশু, কিশোর এবং কখনো কখনো তরুণ প্রাপ্তবয়স্কদের অভিভাবকদেরও এই ভাতা প্রদান করা হয়। দেশ ও অঞ্চলভেদে শিশু ভাতার নিয়ম ও প্রায়োগিক পদ্ধতি ভিন্ন ভিন্ন হতে পারে। অনেক দেশে এটি শিশুর পরিবারের আয়ের ভিত্তিতে নির্ধারিত হয়; পরিবারের আয় অনুযায়ী ভাতার পরিমাণ কম বা বেশি হতে পারে। ভাতার পরিমাণ সাধারণত পরিবারের কতজন শিশু আছে, তার ওপর নির্ভর করে নির্ধারিত হয়। কিছু দেশে গোটা পরিবারের জন্য নির্দিষ্ট পরিমাণ ভাতা দেওয়া হয় এবং কিছু দেশে শুধুমাত্র নিম্ন বা মধ্যম আয়ের পরিবারই শিশু ভাতা পায়। 

## শর্তাবলী
লাতিন আমেরিকা ও আফ্রিকার কিছু দেশে "নগদ সাহায্য কর্মসূচির" অংশ হিসেবে কেবল দরিদ্র হলেই শিশু ভাতার অর্থ প্রদান করা হয় না; বরং এর জন্য কিছু নির্দিষ্ট শর্ত পূরণ করতে হয়; যেমন: শিশুদের স্কুলে ভর্তি করা, নিয়মিত স্বাস্থ্য পরীক্ষা করানো, টিকা দান ইত্যাদি। মূলত শিশু পরিবারকে কিছু সামাজিক ও স্বাস্থ্য সংক্রান্ত কাজ করতে হয়, তারপরই তারা নগদ সহায়তা পায়। ২০১১ সালে সেন্টারফোরামও যুক্তরাজ্যে এমন একটি প্রস্তাব দিয়েছিল, যেখানে শিশুদের জন্য অতিরিক্ত ভাতা প্রদানের শর্ত হিসেবে বাবা-মা কর্তৃক তাদের সন্তান লালন-পালনের ক্ষেত্রে কিছু নির্দিষ্ট দায়িত্ব পালন করার কথা বলা হয়।

## অস্ট্রেলিয়া
অস্ট্রেলিয়ায় শিশুদের জন্য সরকার যে আর্থিক সহায়তা প্রদান করে, সেটি আগে “শিশু কল্যাণ ভাতা" ( ইং. চাইল্ড এনডাউমেন্ট) নামে পরিচিত ছিল। বর্তমান এই ব্যবস্থাটি "পারিবারিক কর ভাতা" ( ফ্যামিলি ট্যাক্স বেনিফিট) নামে পরিচিত। এই ভাতা পরিবারের আয়ের পরিমাণ বিবেচনা করে প্রদান করা হয়; যার আয় কম, সে তুলনামূলকভাবে অধিক সুবিধা পায়। এই ব্যবস্থাটি অস্ট্রেলিয়ার আয়কর ব্যবস্থার সঙ্গে সরাসরি যুক্ত, যার ফলে করসংক্রান্ত তথ্যের ভিত্তিতেই ভাতার পরিমাণ নির্ধারিত হয়। এই ভাতা গ্রহণ করার দুইটি উপায় রয়েছে: প্রথমত, পরিবার চাইলে প্রতি পনেরো দিনে একবার নিয়মিত কিস্তিতে এই অর্থ পেতে পারে; দ্বিতীয়ত কেউ চাইলে বছরের শেষে একবারে সম্পূর্ণ অর্থ (এককালীন বার্ষিক অর্থ) উত্তোলন করতে পারে। এটি সাধারণভাবে সন্তান জন্মগ্রহণ করার সময় থেকে শুরু করে সর্বোচ্চ ২৪ বছর বয়স পর্যন্ত পাওয়া যেতে পারে; যদি সে তখনও আর্থিকভাবে পরিবারের ওপর নির্ভরশীল থাকে। তবে যে সকল সন্তানের বয়স ১৬ বছর বা তার বেশি, তারা চাইলে ভাতাটির পরিবর্তে " যুব ভাতা" (ইয়ুথ অ্যালাওয়েন্স) নামের একটি আলাদা সরকারি সহায়তা পাওয়ার যোগ্য হিসেবে বিবেচিত হতে পারে, যা মূলত কিশোর ও তরুণদের শিক্ষা ও কর্মসংস্থানের সহায়তার জন্য দেওয়া হয়। এছাড়া ১৬ বছরের কম বয়সী পরনির্ভর সন্তানদের পিতা মাতা বা অভিভাবকেরা নিজেরাও আলাদা কিছু আয়-সহায়তামূলক ভাতা পাওয়ার যোগ্য হিসেবে বিবেচিত হতে পারেন। এর মধ্যে রয়েছে "অভিভাবক ভাতা", যা সন্তান লালন-পালনের জন্য দেওয়া হয় ও "বেকার ভাতা", যা মূলত কর্মসংস্থানহীন অবস্থায় শিশুদের দেখভালকারী অভিভাবকদের জন্য প্রযোজ্য।

২০০০ সালের ১লা জুলাই অস্ট্রেলিয়া সরকার দেশের কর ব্যবস্থা ও পরিবারভিত্তিক সরকারি সহায়তা ব্যবস্থায় বড় ধরনের সংস্কার চালু করে। এই সংস্কারের অন্যতম প্রধান দিক ছিল একটি সার্বজনিক পণ্য ও সেবা কর চালু করা, যাকে জিএসটি বলা হয়। এটি মূলত ভ্যাটের মতই একটি কর, যা দৈনন্দিন পণ্য ও সেবার ওপর আরোপ করা হয়। একই সঙ্গে সরকার আয়কর উল্লেখযোগ্যভাবে কমিয়ে আনে এবং পরিবারগুলোর জন্য দেওয়া আর্থিক সহায়তা ব্যবস্থাও নতুনভাবে ঢেলে সাজায়। পরিবারের জন্য দেওয়া সহায়তায় এই ধরণের পরিবর্তনের মূল উদ্দেশ্য ছিল, পূর্বের সহায়তা-ব্যবস্থার জটিলতা ও বিচ্ছিন্ন দূর করা। কারণ পূর্বে বিভিন্ন নামে ও নিয়মে অনেক ধরনের ভাতা চালু ছিল। নতুন ব্যবস্থায় এসবকে একত্র করে একটি সহজ ও ব্যবস্থা তৈরি করা হয়। এর পাশাপাশি পরিবারগুলো যেন আগের তুলনায় অধিক আর্থিক সহায়তা পায়, সে জন্য সহায়তা পাওয়ার ক্ষেত্রে এমন নিয়ম করা হয় যে, পরিবারের আয় কিছুটা বাড়লেও হঠাৎ করে সহায়তা বন্ধ হয়ে যাবে না।

নতুন কাঠামোতে পূর্বের ১২ ধরনের আলাদা পারিবারিক সহায়তা ভাতা বাতিল করে সেসবকে তিনটি প্রধান শ্রেণীতে একীভূত করা হয়। এই তিন শ্রেণীর মধ্যে সবচেয়ে গুরুত্বপূর্ণ দুটি হলো: পারিবারিক কর-ভাতা (অংশ–ক), যা  মূলত সন্তান লালন-পালনের জন্য দৈনন্দিন খরচ; যেমন খাবার, পোশাক, শিক্ষা ও সাধারণ প্রয়োজন মেটাতে পরিবারকে সহায়তা করার জন্য দেওয়া হয় এবং পারিবারিক কর-ভাতা (অংশ–খ), যা মূলত বিশেষভাবে একক আয়ের পরিবার (যেখানে একজন অভিভাবক উপার্জন করেন) এবং একক অভিভাবক পরিবারকে (যেখানে বাবা বা মা একাই সন্তানের দায়িত্ব পালন করে) দেওয়া হয়। তৃতীয়টি হল শিশু পরিচর্যা সহায়তা ভাতা; এই ভাতার মাধ্যমে সরকার শিশু দেখাশোনা বা দিবাযত্ন কেন্দ্রে শিশু রাখার খরচ কমাতে পরিবারদের আর্থিক সহায়তা দেয়, যাতে বাবা-মারা নিজেদের পেশা বা পড়াশোনা চালিয়ে যেতে পারেন।

"পারিবারিক কর-ভাতা অংশ–ক" হলো এমন একটি ভাতা, যা পরনির্ভর শিশুদের জন্য প্রদান করা হয়। এটি সাধারণত ২০ বছর বয়স পর্যন্ত শিশুদের জন্য বরাদ্দ থাকে এবং পূর্ণকালীন শিক্ষার্থীদের ২৪ বছর পর্যন্ত প্রদান করা হয়। তবে যারা "যুব ভাতা" ও "ভেটেরান শিশু শিক্ষাসহায়তা ভাতা'র" মত সমমানের অন্যান্য সহায়তা পান, তাদের ক্ষেত্রে এটি প্রযোজ্য নয়। ভাতাটি দুই ভাগে বিভক্ত হলেও একত্রে প্রদান করা হয় এবং অধিকাংশ শিশুসম্পন্ন পরিবারই এটি পায়। এর প্রথম ভাগটি হলো সাধারণ সুবিধা, যা শিশু থাকা প্রতিটি পরিবারের জন্য প্রযোজ্য। দ্বিতীয় ভাগটি অতিরিক্ত সুবিধা, যা বিশেষভাবে স্বল্প আয়ের পরিবারগুলিকে প্রদান করা হয়। অতিরিক্ত সুবিধা পায় এমন পরিবারগুলোর মধ্যে রয়েছে: যারা নিয়মিত কাজ করেন এবং সরকারি আর্থিক সহায়তা গ্রহণ করছেন।

"পারিবারিক কর-ভাতা" প্রদানের ক্ষেত্রে ধর্তব্য হলো এটি পরিবারকে প্রদান করা হয়, যাদের সর্বোচ্চ আয় ২৮,২০০ অস্ট্রেলীয় ডলার। যদি কোনো পরিবারের বার্ষিক আয় ২৮,২০০ ডলার বা তার কম হয়, তাহলে তারা সর্বোচ্চ হার অনুযায়ী ভাতা পাবে। এরপর যখন পরিবারের আয় এই সীমার চেয়ে বেশি হয়, তখন প্রতি অতিরিক্ত এক ডলার আয়ের জন্য ৩০ সেন্ট ভাতা কমানো হয়। এটি ক্রমাগত চলতে থাকে, যতক্ষণ না ন্যূনতম হারে পৌঁছে। যদি পরিবার ন্যূনতম হারে পৌঁছে যায়, তখন ৭৩,০০০ অস্ট্রেলীয় ডলার পর্যন্ত ন্যূনতম হারে আংশিক অর্থ প্রদান দেওয়া হয়। তবে যদি পরিবারের মধ্যে একাধিক পরনির্ভর সন্তান থাকে, তবে এই সীমা প্রতিজন অতিরিক্ত সন্তানের জন্য ৩,০০০ ডলার বৃদ্ধি পায়। উদাহরণস্বরূপ দুই সন্তান থাকলে আয় সীমা হবে ৭৩,০০০+ ৩,০০০=৭৬,০০০ ডলার। এরপর পরিবারের আয় এই সীমার উপরে চলে গেলে ভাতা প্রদানের ক্ষেত্রে পুনরায় প্রতি অতিরিক্ত এক ডলারের জন্য ৩০ সেন্ট কমানো হয় এবং এটি চলতে থাকে, যতক্ষণ না ভাতা সম্পূর্ণ বন্ধ হয়ে যায়। এভাবে একটি নির্দিষ্ট পরিমাণ আয়ের পর পরিবারের জন্য আর কোনো ভাতা প্রদান করা হয় না।

"পারিবারিক কর-ভাতা অংশ–ক" অস্ট্রেলিয়ায় পরনির্ভর সন্তান থাকা পরিবারের জন্য প্রদত্ত আর্থিক সহায়তা। এই ভাতা প্রাপ্তির জন্য পরিবারগুলির আয় নির্দিষ্ট সীমার মধ্যে হতে হয়। যে পরিবারে একটি পরনির্ভর সন্তান রয়েছে এবং সে ১৮ বছরের নিচে, তাহলে ভাতা পেতে হলে পরিবারটির সর্বোচ্চ বার্ষিক আয় ৭৬,২৬৫ ডলার হতে হবে। অন্যদিকে যদি পরিবারে একটি ১৮–২৪ বছর বয়সী একটি পরনির্ভর সন্তান থাকে, তাহলে সেই পরিবারের সর্বোচ্চ বার্ষিক আয় ৭৭,৩৫৫ ডলারের হতে হবে। প্রতিজন অতিরিক্ত পরনির্ভর সন্তানের ক্ষেত্রে এ সীমা বৃদ্ধি পায়। বিশেষভাবে ১৮ বছরের নিচে প্রতিজন অতিরিক্ত পরনির্ভর সন্তানের ক্ষেত্রে আয়ের সীমা ৬,২৫৭ ডলার বৃদ্ধি পায়, এবং প্রতিজন ১৮–২৪ বছর বয়সী অতিরিক্ত পরনির্ভর সন্তানের ক্ষেত্রে এই আয়ের সীমা ৭,৩৫৬ ডলার বৃদ্ধি পায়।

"পারিবারিক কর-ভাতা অংশ–ক" ভাতাপ্রাপ্ত পরিবারগুলো ক্ষেত্রবিশেষে অতিরিক্ত কিছু আর্থিক সহায়তা পাওয়ারও যোগ্য হতে পারে। এর মধ্যে রয়েছে: "ভাড়া সহায়তা", যদি পরিবারটি ব্যক্তিগতভাবে ভাড়া বাসায় থাকে, তবে তারা এই অতিরিক্ত অর্থপ্রদানের জন্য আবেদন করতে পারে; বৃহৎ পরিবার ভুর্তুকি, যা চার বা তার বেশি সন্তানধারী পরিবারকে প্রদান করা হয় এবং "জমজ জন্ম ভাতা", যা একসাথে তিন বা তার বেশি সন্তান জন্মগ্রহণ করলে প্রদান করা হয়। এটি বিশেষভাবে একসাথে জন্ম নেওয়া শিশুদের খরচ মেটাতে সহায়তা করে। এসব ব্যবস্থার মূল লক্ষ্য হলো পরিবারের আয়ের সাথে সমন্বয় করে শিশুদের যত্ন ও জীবনযাত্রার মান উন্নত করা।

"পারিবারিক কর-ভাতা অংশ–খ" মূলত একক আয়কারী পরিবারগুলিকে দেওয়া হয়; বিশেষ করে একক অভিভাবক ও যেসব পরিবারে ৫ বছরের কম বয়সী শিশু আছে, তাদের এই অতিরিক্ত ভাতা প্রদান করা হয়। দম্পতি পরিবারে যদি দ্বিতীয় আয়কারীর বার্ষিক আয় ১,৬১৬ ডলারের বেশি হয়, তাহলে তার আয়ের অতিরিক্ত প্রতি ১ ডলারে ৩০ সেন্ট করে ভাতার পরিমাণ কমতে থাকে। ফলে যদি পরিবারের সবচেয়ে ছোট সন্তানের বয়স ৫ বছরের কম হয়, তাহলে দ্বিতীয় আয়কারীর আয় ১০,৪১৬ ডলারের নিচে থাকলে পরিবার সামান্য পরিমাণে এই ভাতা পেতে পারে। আর যদি পরিবারের সবচেয়ে ছোট সন্তান ৫ থেকে ১৮ বছর বয়সী হয়, তাহলে দ্বিতীয় আয়কারীর আয় ৭,৭৮৬ ডলারের নিচে থাকলে এই ভাতার কিছু অংশ পাওয়া যায়। এখানে একটি গুরুত্বপূর্ণ বিষয় হলো, প্রধান আয়কারীর আয়ের ওপর কোনো আয় সীমা প্রযোজ্য নয়। ফলে একক অভিভাবকের ক্ষেত্রে এই ভাতা কার্যত সার্বজনীন; বার্ষিক আয়ের পরিমাণ যাই হোক না কেন, নির্ধারিত শর্ত পূরণ করলে তারা সহায়তা পেয়ে থাকে। উপরের একটি অংশে যুব ভাতা ও অভিভাবক ভাতা–এর কথা উল্লেখ করা হয়েছিল; এগুলো হলো ভিন্ন ধরনের আয়-সহায়তা ভাতা।

"যুব ভাতা" এমন তরুণদের দেওয়া হয়, যারা লেখাপড়া করছে; প্রশিক্ষণে রয়েছে বা কাজ খুঁজছে। "অভিভাবক ভাতা" সেই সব অভিভাবকদের দেওয়া হয়, যারা বর্তমানে কর্মরত নন এবং বাড়িতে থেকে সন্তান লালন-পালনের দায়িত্ব পালন করছেন।

## কানাডা
"কানাডা শিশু ভাতা" (কানাডা চাইল্ড বেনিফিট; সিসিবি) হলো একটি কর-মুক্ত মাসিক ভাতা, যা যোগ্য পরিবার ও অভিভাবকদের ১৮ বছরের কম বয়সী সন্তানদের লালন-পালনের খরচ বহনে সহায়তা করার জন্য প্রদান করা হয়।  ২০১৯ সালের জুলাই থেকে ২০২০ সালের জুন পর্যন্ত সময়কালের জন্য সিসিবি'র মৌলিক ভাতার পরিমাণ নির্ধারণ করা হয়েছিল:

* ৬ বছরের কম বয়সী প্রতিজন শিশুর জন্য বছরে ৬,৬৩৯ কানাডীয় ডলার, যা মাসপ্রতি ৫৫৩.২৫ কানাডীয় ডলার হয়।
* ৬ থেকে ১৭ বছর বয়সী প্রতিজন শিশুর জন্য বছরে ৫,৬০২ কানাডীয় ডলার, যা মাসপ্রতি ৪৬৬.৮৩ কানাডীয় ডলার হয়।

তবে এই ভাতার পরিমাণ সবার জন্য সমান ছিল না। যদি কোনো পরিবারের সমন্বিত পারিবারিক নিট আয় বছরে ৩১,১২০ কানাডীয় ডলারের বেশি হয়, তাহলে পরিবারের মোট আয় ও সন্তানের সংখ্যার ভিত্তিতে এই ভাতার পরিমাণ ধাপে ধাপে হ্রাস করা হয়।

## ফিনল্যান্ড
১৯২০-এর দশক থেকে ফিনল্যান্ডে সন্তানধারী রাষ্ট্রীয় কর্মচারীদের জন্য শিশু ভাতা ব্যবস্থা চালু ছিল। এই ব্যবস্থার আওতায় সরকারি কর্মচারীদের সন্তানদের আর্থিক সহায়তা প্রদান করা হতো। তবে পরবর্তীতে অন্য নর্ডীয় রাষ্ট্রগুলোর উদাহরণ অনুসরণ করে ১৯৪৮ সালে আইন প্রণয়নের মাধ্যমে ফিনল্যান্ডে সর্বজনীন শিশু ভাতা ব্যবস্থা চালু করা হয়। এই আইনের ফলে সমাজের প্রায় সব পরিবারের সন্তানদের জন্য রাষ্ট্রীয়ভাবে শিশু ভাতা প্রদানের পথ সুগম হয়। ফিনল্যান্ডে শিশু ভাতা সাধারণত ১৭ বছর বয়স পর্যন্ত শিশুদের জন্য প্রদান করা হয়। তবে এই ভাতা কেবলমাত্র সেই সব শিশুদের জন্য প্রযোজ্য, যারা ফিনল্যান্ডে বসবাস করে এবং বিদেশে বসবাসকারী ফিনল্যান্ডীয় শিশুদের জন্য এই সুবিধা প্রযোজ্য নয়। এছাড়াও একক অভিভাবকদের জন্যে একটি অতিরিক্ত ভাতা বা পরিপূরক সুবিধা রয়েছে, যাতে এককভাবে সন্তান লালন-পালনের অতিরিক্ত আর্থিক চাপ কিছুটা লাঘব হয়।

ফিনল্যান্ডের জাতীয় সামাজিক বীমা সংস্থা 'কেলা' এই শিশু ভাতা প্রদান ও ব্যবস্থাপনার সার্বিক দায়িত্বে রয়েছে। উল্লেখ্য যে, ফিনল্যান্ডের স্বায়ত্তশাসিত অঞ্চল অলান্দ দ্বীপপুঞ্জে শিশু ভাতার জন্য একটি ভিন্ন ও পৃথক ব্যবস্থা কার্যকর রয়েছে, যা মূল ফিনল্যান্ডের জাতীয় ব্যবস্থার থেকে সম্পূর্ণ ভিন্ন।  

## হাঙ্গেরি
হাঙ্গেরিতে পরিবারকে সহায়তা করার জন্য বিভিন্ন ধরনের সামাজিক ভাতা চালু আছে। যারা বৈধ কর্ম-অনুমোদন নিয়ে হাঙ্গেরিতে স্থায়ীভাবে বসবাস করেন, তারা প্রায় সব ধরনের পারিবারিক সহায়তা পাওয়ার যোগ্য।

**পারিবারিক ভাতা**

এসব সহায়তার একটি হলো পারিবারিক ভাতা (হাঙ্গেরীয়: családi pótlék; চ্যালাদি পোত্লেক)। এটি অন্যান্য অনেক দেশের শিশু ভাতার মতোই একটি সামাজিক ভাতা। এই ভাতার পরিমাণ নির্ভর করে পরিবারের সন্তানের সংখ্যার ওপর। এক সন্তান থাকা পরিবারের জন্য মাসে শিশুপ্রতি ১২,২০০ ফরিন্ট; দুটি সন্তান থাকা পরিবারের জন্য মাসে শিশুপ্রতি ১৩,৩০০ ফরিন্ট; তিন বা ততোধিক সন্তান থাকা পরিবারের জন্য মাসে শিশুপ্রতি ১৬,০০০ ফরিন্ট। যেসব পরিবারে একক অভিভাবক সন্তান লালন-পালন করেন, তাদের ক্ষেত্রে ভাতার পরিমাণ কিছুটা বেশি দেওয়া হয়। প্রথম ও দ্বিতীয় শ্রেণিতে (এক বা দুই শিশু) অতিরিক্ত ভাতা হিসেবে ১,৫০০ হাঙ্গেরীয় ফরিন্ট এবং তৃতীয় শ্রেণিতে (তিন বা ততোধিক সন্তান) অতিরিক্ত ভাতা হিসেবে ১,০০০ ফরিন্ট প্রদান করা হয়। এই পারিবারিক ভাতা সাধারণত সন্তানের ১৮ বছর বয়স পর্যন্ত প্রদান করা হয়। তবে যদি এই বয়সের মধ্যেও সন্তান মাধ্যমিক শিক্ষা শেষ করতে না পারে, তাহলে শিক্ষা সম্পন্ন হওয়া পর্যন্ত এই ভাতা চালু থাকে। প্রতিবন্ধী সন্তানের ক্ষেত্রে মাসিক ভাতার পরিমাণ শিশুপ্রতি ২৩,৩০০ ফরিন্ট। যদি প্রতিবন্ধী সন্তানকে একক অভিভাবক লালন-পালন করেন, তাহলে মাসিক ভাতা হয় ২৫,৯০০ ফরিন্ট। এভাবে হাঙ্গেরির পারিবারিক ভাতা ব্যবস্থা সন্তানের সংখ্যা, অভিভাবকের অবস্থা এবং সন্তানের বিশেষ চাহিদার ওপর ভিত্তি করে ভিন্ন ভিন্ন হারে আর্থিক সহায়তা প্রদান করে।

: 

যদি কোনও শিশু অনুমতি ছাড়া ৫০ ঘণ্টার বেশি বিদ্যালয়ে অনুপস্থিত থাকে, তাহলে শিশুটি তার বিদ্যালয়ে উপস্থিতির বাধ্যবাধকতা সঠিকভাবে পূরণ না করা পর্যন্ত *পারিবারিক ভাতা* স্থগিত করা হয়। প্রাক-বিদ্যালয় বয়সী শিশুদের ক্ষেত্রে ২০ দিনের বেশি শিক্ষাজীবনে অনুপস্থিত থাকলে তার জন্যে *পারিবারিক ভাতা* স্থগিত করা হবে। 

সরকারের শিশু ভাতা বাড়ানোর কোনো পরিকল্পনা নেই বলে জানানো হয়েছে। তবে ২০২৬ সালের মধ্যে পারিবারিক কর সুবিধার পরিমাণ দ্বিগুণ করা হবে। 

### পারিবারিক কর-সুবিধা

অপর একটি ভাতা হলো *পারিবারিক কর-সুবিধা* (**')। এতে পরিবারে বসবাসকারী শিশুদের সংখ্যা অনুসারে [[পরিবারের ইতিহাস|পরিবারের]] জন্যে [[কর]] হ্রাস করা হয়। এটি পরিমাণে প্রতি মাসে এক সন্তানের বাবা-মায়ের জন্য সর্বোচ্চ ১০,০০০ ফরিন্ট; দুই সন্তানের বাবা-মায়ের জন্য ১৫,০০০ ফরিন্ট এবং তিন বা তার অধিক সন্তানের বাবা-মায়ের জন্যে ৩৩,০০০ ফরিন্ট হতে পারে। এতে পৃথক ও যৌথ [[পরিবারের ইতিহাস|পরিবারের]] মধ্যে অথবা এক বা দুইজন পিতামাতা এবং কর্মরত ও কর্মহীন পরিবারের মধ্যে কোনো পার্থক্য নেই।

: 

একজন মানুষ একই সাথে ''পারিবারিক ভাতা'' ও ''পারিবারিক কর-সুবিধা'' পায়। তাই সাধারণভাবে এগুলিকে এক ধরণের ''শিশু ভাতা'' হিসাবেও গণনা করা হয়।

== আয়ারল্যান্ড ==
[[প্রজাতন্ত্রী আয়ারল্যান্ড|আয়ারল্যান্ডে]] ১৬ বছরের কম বয়সী শিশুদের অভিভাবক বা [[পরিবারের ইতিহাস|পরিবারকে]] শিশু ভাতা প্রদান করা হয়। কখনো কখনো ১৮ বছরের কম বয়সী শিশুদের ক্ষেত্রেও প্রযোজ্য হয়, যদি তারা পূর্ণকালীন শিক্ষায় অধ্যয়নরত থাকে অথবা ইউথরিচ প্রশিক্ষণে অংশগ্রহণ করে বা তাদের কোনো প্রতিবন্ধকতা থাকে। সামাজিক সুরক্ষা মন্ত্রণালয় এই অর্থপ্রদান প্রদান করে। মাসিক অর্থপ্রদানের হার হলো:

একাধিক সন্তানের জন্ম একটি বিশেষ পরিস্থিতি হিসেবে বিবেচিত হয়। যদি জমজ সন্তান জন্ম নেয়, তখন প্রতিজন শিশুর জন্য ৫০% বৃদ্ধি করে মাসিক ভাতার ১৫০% প্রদান করা হয়। যদি তিন বা তার অধিক [[শিশু]] জন্ম নেয়, তবে প্রতিজন শিশুর জন্য মাসিক ভাতা দ্বিগুণ (২০০%) হারে প্রদান করা হয়। এই সুবিধাটি তখনই প্রযোজ্য হয়, যখন সকল [[সন্তান]] ভাতার যোগ্য হয় ( ১৯ বছর পর্যন্ত শিক্ষায় নিয়োজিত থাকে)। এসবের পাশাপাশি, একাধিক জন্মের ক্ষেত্রে একবারের জন্য বিশেষ অনুদান হিসেবে ৬৩৫ [[ইউরো]] প্রদান করা হয়। এটি জন্মের প্রাথমিক খরচ ও অন্যান্য প্রয়োজনের জন্য সহায়তা হিসেবে দেওয়া হয়। শিশুদের বয়স যথাক্রমে ৪ বছর ও ১২ বছর হলে আরো ৬৩৫ ইউরো করে ‘এককালীন’ অতিরিক্ত অনুদান প্রদান করা হয়।

[[আয়ারল্যান্ড|আয়ারল্যান্ডে]] "শিশু ভাতা" সংক্রান্ত প্রতারণামূলক দাবি অত্যন্ত গুরুত্বের সঙ্গে বিবেচনা করা হয় এবং এর ফলে বড় অঙ্কের জরিমানা অথবা সর্বোচ্চ ৩ বছর পর্যন্ত [[কারাদণ্ড]] হতে পারে।

== জাপান ==

[[জাপান|জাপানে]] "শিশু ভাতা" চালুর অংশ হিসেবে [[কোদোমো তেতে আইন]] প্রবর্তন করা হয়েছে। আইনটি ২০১০ সালের এপ্রিল মাসে [[জাপান গণতান্ত্রিক দল]] দ্বারা প্রবর্তিত হয়।  এই আইনটি মূলত শিশু লালন-পালনের ক্ষেত্রে [[পরিবারের ইতিহাস|পরিবারগুলোর]] উপর আর্থিক বোঝা কমানোর উদ্দেশ্যে প্রণীত হয়। আইন অনুযায়ী, সেই বছরের এপ্রিল মাসের ১লা তারিখের আগে জন্মানো ১৫ বছরের কম বয়সী সন্তানের অভিভাবক প্রতি মাসে ২৬,০০০ [[জাপানি ইয়েন|ইয়েন]] (প্রায় ১৬৮ মার্কিন ডলার) পাবেন; যদিও প্রথম অর্থবছর হিসেবে ২০১০ সালে এই পরিমাণ ছিল ১৩,০০০ ইয়েন। এটি ছাড়াও [[জাপান|জাপানে]] শিশুভাতার অংশ হিসেবে কিছু ব্যবস্থা প্রচলিত রয়েছে, যা নির্দিষ্ট আয় সীমার উপর নির্ভর প্রদান করা হয়।

মূল আইনে ভাতা পাওয়ার জন্য সন্তানের দেশে বসবাস করা বাধ্যতামূলক, নাকি নয় তা উল্লেখ করা হয়নি। এর ফলে কিছু লোক আইনটি অপব্যবহারের চেষ্টা করেন। উদাহরণস্বরূপ, আমাগাসাকি শহরে এক কোরীয় নাগরিক দাবি করেছিল যে, তার দেখাশোনায় [[থাইল্যান্ড|থাইল্যান্ডে]] ৫৫৪ জন শিশু রয়েছে এবং সে তাদের জন্য ভাতা পেতে চেয়েছিল; কিন্তু তাকে আবেদন করতে দেওয়া হয়নি।

এই ধরণের সুযোগ-সুবিধার ফাঁক ২০১১ সালের আগস্টে নতুন আইন প্রবর্তনের মাধ্যমে বন্ধ করা হয়।

== লুক্সেমবার্গ ==

=== পারিবারিক ভাতা ===
[[লুক্সেমবার্গ]] সরকার "শিশু ভবিষ্যৎ তহবিলের" মাধ্যমে প্রতি শিশুর জন্য মাসে ২৯৯.৮৬ [[ইউরো]] পারিবারিক ভাতা প্রদান করে এবং এই ভাতাটি সর্বজনীন; আয়ভিত্তিক নয়। শিশুর বয়স ৬ বছর হলে তার ভাতার পরিমাণ বেড়ে মাসে ৩২২.৫৩ [[ইউরো]] হয়। এরপর শিশুর বয়স ১২ বছর হলে তার ভাতার পরিমাণ আরো বেড়ে মাসে ৩৫৬.৪৩ [[ইউরো]] হয়।

এই পারিবারিক ভাতা সাধারণভাবে শিশুর ১৮ বছর বয়স পর্যন্ত প্রদান করা হয়। তবে যদি শিশু পড়াশোনা চালিয়ে যায়, তাহলে সে ক্ষেত্রে ভাতা প্রদান অব্যাহত থাকে এবং যতদিন পর্যন্ত কোনো [[শিক্ষাপ্রতিষ্ঠান|শিক্ষা প্রতিষ্ঠানে]] নিবন্ধিত থাকে বা তার বয়স ২৫ বছর পূর্ণ হয়, ততদিন পর্যন্ত ভাতা অব্যাহত থাকে। এই দুটির মধ্যে যেকোনো একটি ঘটলেই তার ভাতা বন্ধ হয়ে যায়।

==== প্রতিবন্ধী শিশু ভাতা ====
যেসব পরিবারে স্থায়ী প্রতিবন্ধী শিশু রয়েছে, তাদের জন্য সরকার পারিবারিক ভাতা ছাড়াও অতিরিক্ত সহায়তা প্রদান করে। এই ব্যবস্থার আওতায়, যদি কোনো শিশুর শারীরিক বা মানসিক অক্ষমতা এতটাই গুরুতর হয় যে, সমবয়সী ও [[প্রতিবন্ধী|প্রতিবন্ধিতাহীন]] অন্যান্য শিশুর তুলনায় তার স্বাভাবিক সক্ষমতা কমপক্ষে ৫০% হ্রাস পেয়েছে, তাহলে সেই শিশুকে [[প্রতিবন্ধী|প্রতিবন্ধী শিশু]] হিসেবে গণ্য করা হয়।

এক্ষেত্রে সংশ্লিষ্ট শিশুর জন্য যে নিয়মিত পারিবারিক ভাতা প্রদান করা হয়, তার সঙ্গে প্রতি মাসে অতিরিক্ত ২০০ ইউরো যোগ করা হয়। [[প্রতিবন্ধী#প্রতিবন্ধিতার প্রকারভেদ|প্রতিবন্ধী শিশুর]] পরিবার তাদের মূল ভাতার পাশাপাশি এই অতিরিক্ত অর্থও নিয়মিত মাসিক ভিত্তিতে পেয়ে থাকে।

=== স্কুল প্রত্যাবর্তন ভাতা ===
পারিবারিক ভাতা প্রদানের পাশাপাশি প্রতি বছর আগস্টে এককালীন "স্কুল প্রত্যাবর্তন ভাতা" প্রদান করা হয়। এই ভাতাটি ৬ বছর বা তার বেশি বয়সী সেই সব শিশুদের জন্য প্রযোজ্য, যারা [[প্রাথমিক বিদ্যালয়]], [[মাধ্যমিক বিদ্যালয়]] বা কলেজে ভর্তি ও অধ্যয়নরত আছে। এই ভাতার পরিমাণ শিশুর বয়সভেদে নির্ধারিত হয়;  ৬ বছর পূর্ণ হওয়ার পর থেকে ১২ বছরের কম বয়সী প্রতিটি শিশুর জন্য জন্যপ্রতি ১১৫ [[ইউরো]] প্রদান করা হয়। ১২ বছর বা তার বেশি বয়সী প্রতিটি শিশুকে তাদের শিক্ষা শেষ হওয়া পর্যন্ত প্রতি বছর মাসিক ২৩৫ ইউরো প্রদান করা হয়।

== নেদারল্যান্ডস ==
[[পশ্চিম ইউরোপ|পশ্চিম ইউরোপের]] দেশগুলির মধ্যে [[নেদারল্যান্ডস|নেদারল্যান্ডসে]] সরকার প্রদত্ত শিশু ভাতা তুলনামূলকভাবে অনেক কম দেখা যায়। শিশু ভাতাকে [[ওলন্দাজ ভাষা|ওলন্দাজ ভাষায়]] কিন্ডারবাইজলাগ বলা হয়।  ২০২১ সালে [[নেদারল্যান্ডস|নেদারল্যান্ডসে]] প্রতি শিশুর জন্য মাসিক শিশু ভাতার হার ছিল:  ০ থেকে ৫ বছর বয়সী শিশুদের জন্য মাসে ৭৪.৪৬ ইউরো; ৬ থেকে ১১ বছর বয়সী শিশুদের জন্য মাসে ৮০.৪১ [[ইউরো]] এবং ১২ থেকে ১৭ বছর বয়সী শিশুদের জন্য মাসে ১০৬.৩৭ ইউরো।

[[নেদারল্যান্ডস|নেদারল্যান্ডসের]] তুলনায় তার প্রতিবেশী দেশ জার্মানি এর চেয়ে অনেক বেশি ভাতা প্রদান করে। জার্মানিতে সরকার প্রতি শিশুর জন্য [[নেদারল্যান্ডস|নেদারল্যান্ডসের]] তুলনায় প্রায় তিন গুণ বেশি মাসিক শিশু ভাতা প্রদান করে। এছাড়াও [[জার্মানি|জার্মানিতে]] আয়কর হারও তুলনামূলকভাবে কম, যার ফলে সেখানে পরিবারগুলো শিশু লালন-পালনে অধিক আর্থিক সুবিধা পায়।

**কিন্ডগেবোন্ডেন বাজেট**

সাধারণ শিশু ভাতার পাশাপাশি পরিবারের আয়ের ওপর নির্ভর করে "কিন্ডগেবোন্ডেন বাজেট" নামে অপর একটি অতিরিক্ত ভাতা দেওয়া হয়। একক অভিভাবকের ক্ষেত্রে পরিবারের বার্ষিক আয় সর্বোচ্চ ৭০,০০০ [[ইউরো]] পর্যন্ত হলে এবং যৌথ অভিভাবকের পরিবারের ক্ষেত্রে বার্ষিক আয় সর্বোচ্চ ৯৯,০০০ [[ইউরো]] পর্যন্ত হলে তারা “কিন্ডগেবোন্ডেন বাজেট” পাওয়ার যোগ্য হন।

২০২১ সালের হিসাব অনুযায়ী কিন্ডগেবোন্ডেন বাজেটের পরিমাণ ছিল:

**আয়-নির্ভর সমন্বিত করছাড়'''

যদি কোনো পরিবারে ১২ বছরের কম বয়সী সন্তান থাকে এবং পরিবারের সর্বনিম্ন আয়কারী অভিভাবকের বার্ষিক আয় যদি ৫,১৫৪ ইউরোর অধিক হয় (২০২১ অনুযায়ী), তাহলে তিনি কর-ছাড় পাওয়ার যোগ্য হন। এই করছাড়ের সর্বোচ্চ পরিমাণ হলো বছরে ২,৮১৫ ইউরো, যা মাসিক হিসাবে প্রায় ২৩৪.৫৮ ইউরো হয় (২০২১ অনুযায়ী)।

## নিউজিল্যান্ড
নিউজিল্যান্ডে পরিবারভিত্তিক কর-ছাড় ও ভাতা প্রদানের একটি ব্যবস্থা প্রচলিত রয়েছে, যা স্থানীয়ভাবে ‘ওয়ার্কিং ফর ফ্যামিলিজ’ নামে পরিচিত। এই ব্যবস্থার আওতায় আয় ও সন্তানসংখ্যা অনুযায়ী পরিবারগুলোকে আর্থিক সহায়তা দেওয়া হয়। ২০১২ সালে শিশুবিষয়ক কমিশনার ড. রাসেল উইলস কর্তৃক প্রকাশিত একটি প্রতিবেদনে সুপারিশ করা হয় যে, নিউজিল্যান্ডে সবার জন্য সমান "শিশু ভাতা" চালু করা উচিত। তবে তৎকালীন ক্ষমতাসীন জাতীয় সরকার এই প্রস্তাবটি গ্রহণ করেনি।

পরবর্তীতে ২০১৮ সালে ষষ্ঠ লেবার পার্টি সরকার একটি নতুন সর্বজনীন "নবজাতক ভাতা" চালু করে। এই ব্যবস্থার আওতায় নবজাতক সন্তানের অভিভাবকদের জন্য প্রতি সপ্তাহে ৬০ নিউজিল্যান্ডীয় ডলার আর্থিক সহায়তা হিসেবে প্রদান করা হয়।

## পোল্যান্ড
পোল্যান্ডে অভিভাবকদের জন্য আর্থিক সহায়তার দুইটি ব্যবস্থা রয়েছে। একটি হলো কর-ছাড়, যা ২০০০-এর দশকে প্রথম চালু হয়। এই ব্যবস্থায় পিতামাতার যেকোনো একজন তার বার্ষিক ব্যক্তিগত আয়করের হিসাব থেকে এই করছাড় গ্রহণ করতে পারেন। বর্তমান এই করছাড়ের পরিমাণ হলো: প্রথম ও দ্বিতীয় সন্তানের জন্য প্রতি মাসে ৯২.৬৭ জ্লোটি (প্রায় €১৯); তৃতীয় সন্তানের জন্য প্রতি মাসে ১৬৬.৬৭ জ্লোটি (€৩৫) এবং চতুর্থ ও তৎপরবর্তী প্রতিটি সন্তানের জন্য প্রতি মাসে ২২৫ জ্লোটি (€৪৭)। তবে এই সুবিধা সব অভিভাবক গ্রহণ করতে পারেন না। যদি অভিভাবকরা ব্যক্তিগত আয়করের সাধারণ পদ্ধতির আওতাভুক্ত না হন (যেমন: ছোট ব্যবসার ক্ষেত্রে প্রযোজ্য বিকল্প করব্যবস্থা থাকলে), তাহলে এই করছাড় তাদের জন্য প্রযোজ্য নয়। এছাড়া যদি পরিবারের মাত্র একটি সন্তান থাকে, তাহলে আয়ের ওপর নির্দিষ্ট সীমা প্রযোজ্য হয়। সে ক্ষেত্রে প্রতি অভিভাবকের বার্ষিক আয় ৫৬,০০০ জ্লোটির বেশি হলে এই করছাড় পাওয়া যায় না। এই করছাড় ২৫ বছর বয়স পর্যন্ত প্রযোজ্য; তবে শর্ত হলো, সন্তানকে অবশ্যই বিদ্যালয়, কলেজ বা বিশ্ববিদ্যালয়ে পড়াশোনা করতে হবে এবং সেই সন্তানের নিজস্ব বার্ষিক আয় ১৬,০০০ জ্লোটির ( মাসিক প্রায় €৩৩৪০) অধিক না হতে হবে।

আরেকটি ব্যবস্থা হলো অভিভাবকদের জন্য সরাসরি নগদ সহায়তা, যা ফ্যামিলি ৫০০+ নামে পরিচিত। এটি ২০১৬ সালে পোল্যান্ডের "ল অ্যান্ড জাস্টিস" দলের নেতৃত্বাধীন সরকার চালু করে। শুরুতে এই সুবিধাটি কেবল একাধিক সন্তানের অভিভাবকদের জন্য প্রযোজ্য ছিল। সে সময় প্রতি সন্তানের জন্য মাসিক ৫০০ পোলিশ জ্লোটি (প্রায় €১১৬) প্রদান করা হতো। এর হিসাবের ভিত্তি ছিল মোট সন্তানের সংখ্যা থেকে একটি সন্তান বাদ দিয়ে; তাই প্রথম সন্তানের জন্য তখন এই ভাতা প্রযোজ্য ছিল না। পরবর্তীতে ২০১৯ সালে এটি আরো সার্বজনীন হয় এবং নতুন নিয়ম অনুযায়ী, প্রতিটি সন্তানের জন্যই এই ভাতা প্রদানের বিধান রাখা হয়। শুরু থেকে এই ভাতার হার নির্দিষ্ট ছিল; প্রতি সন্তানের জন্য মাসে ৮০০ জ্লোটি (প্রায় €১৮৭)। এটি কোনো শর্ত ছাড়াই শিশুর ১৮ বছর বয়স প্রদান করা হয়।

এখন পর্যন্ত এমন কোনো গবেষণা বা প্রমাণ নেই, যা দেখায় যে, এই ধরনের সহায়তার কারণে পোল্যান্ডের জন্মহার বৃদ্ধি পেয়েছে।

## স্পেন
২০০৭ থেকে ২০১০ সাল পর্যন্ত স্পেন নতুন মায়েদের জন্য কোনো শর্ত ছাড়াই নগদ অর্থ সহায়তা প্রদান করেছিল। এই নীতির ফলে স্পেনে জন্মহার উল্লেখযোগ্যভাবে বৃদ্ধি পায়।

## দক্ষিণ কোরিয়া
২০২১ সালের মে পর্যন্ত দক্ষিণ কোরিয়ায় ০ থেকে ৭ বছর বয়সী সন্তান রয়েছে, এমন পরিবার শর্তহীনভাবেই সরকার থেকে ভাতা হিসেবে প্রতি মাসে ১,০০,০০০ ওন পেতো, যা সরাসরি অভিভাবকের ব্যাংক হিসাবে স্থানান্তর করা হতো। এছাড়াও গর্ভবতী নারী ও যাদের সন্তান রয়েছে, তাদেরকে সরকার থেকে ৬,০০,০০০ ওনের পূর্বপরিশোধিত ডেবিট কার্ড দেওয়া হয়। এই কার্ডটি চিকিৎসা, পরীক্ষা ও শিশুর প্রাথমিক লালন-পালনের খরচে ব্যবহার করা যায়। ২০২২ সালের জানুয়ারি থেকে সরকার এই ডেবিট কার্ডের অর্থের পরিমাণ বাড়িয়ে ১০,০০,০০০ ওন করে।

২০২২ সালের জানুয়ারি মাস থেকে দক্ষিণ কোরিয়ায় প্রথম সন্তানের জন্মের পর অভিভাবককে ২০ লাখ ওন নগদ প্রদান করা হয়। এই অর্থ যেকোনো প্রয়োজনে ব্যবহার করা যায় এবং এটি পূর্বে উল্লেখিত ভাতা ও সুবিধার পাশাপাশি দেওয়া হয়। এরপর দ্বিতীয় ও তৎপরবর্তী সন্তানের জন্য ৩০ লাখ ওন প্রদান করা হয়। এছাড়া ০–১১ মাস বয়সী শিশুর জন্য অতিরিক্ত মাসিক ভাতা হিসেবে ১০ লাখ ওন প্রদান করা হয়। ১২–২৩ মাস বয়সী শিশুদের ক্ষেত্রে প্রতি মাসে ৫ লাখ ওন করে দেওয়া হয়। এর পাশাপাশি প্রতি অভিভাবক টানা ৩ মাস পর্যন্ত মাসিক সর্বোচ্চ ৩০ লাখ ওন বেতনসহ ছুটি পাবে। স্বল্প আয়ের পরিবারে যদি তৃতীয় সন্তানের জন্ম হয়, তাহলে সে পরিবারের সন্তানদের বিশ্ববিদ্যালয় পর্যায়ের শিক্ষা সম্পূর্ণ বিনামূল্যে কোরীয় সরকার বহন করবে।

## যুক্তরাজ্য

গ্রেট ব্রিটেনে ১৯০৯ সালে প্রথমবারের মতো ন্যূনতম মজুরি নির্ধারণ করা হয়। এটি উইনস্টন চার্চিলের নেতৃত্বে চালু করা হয়েছিল এবং এটি মূলত সেই সব শিল্পের শ্রমিকদের জন্য ছিল, যারা খুবই কম মজুরি পাচ্ছিল। পরবর্তীতে ১৯২০ সালে এই ন্যূনতম মজুরি বিভিন্ন শিল্পে সম্প্রসারিত করা হয়, যার মধ্যে কৃষিও অন্তর্ভুক্ত ছিল। তবে ১৯২০-এর দশকে সমাজ সংস্কারকরা একটি ভিন্ন পদ্ধতি প্রস্তাব করেন। তারা বলেন, দরিদ্র পরিবারের আর্থিক সমস্যার সমাধান করার জন্য "পরিবারিক ভাতা" অধিক কার্যকর হতে পারে। কারণ ন্যূনতম মজুরি শ্রমিকদের আয়ের নিশ্চয়তা দিলেও তা শ্রম বাজারে প্রভাব ফেলে; কিন্তু পরিবারিক ভাতা দ্বারা সরাসরি দরিদ্র পরিবারকে সাহায্য করা হয় এবং এতে বাজারের ভারসাম্য নষ্ট হয় না।

বাণিজ্যিক শ্রমিক সংগঠনগুলি ও লেবার পার্টি "পারিবারিক  ভাতা" প্রদান সমর্থন করেছিল। ১৯৪৫ সালে সরকার শিশু ও পরিবারকে আর্থিক সহায়তা দেওয়ার উদ্দেশ্যে এই ভাতা চালু করে। তখন ন্যূনতম মজুরি নিয়ে আলোচনা অনেকটা থেমে যায়। পরবর্তীতে ১৯৭০-এর দশকে ন্যূনতম মজুরি নিয়ে পুনরায় আলোচনা শুরু হয়; কিন্তু ১৯৮০-এর দশকে প্রধানমন্ত্রী থ্যাচারের নেতৃত্বাধীন সরকার স্পষ্টভাবে জানায় যে, তারা কোনো জাতীয় ন্যূনতম মজুরি ব্যবস্থা মানবে না। এরপর যখন লেবার পার্টি পুনরায় ক্ষমতায় আসে, তখন ১৯৯৮ সালে “ন্যূনতম মজুরি আইন" প্রণীত হয় এবং এই আইনের মাধ্যমে ঘণ্টাপ্রতি £৩.৬০ মজুরি নির্ধারণ করা হয়; তবে কমবয়সী কর্মীদের জন্য কিছু কম হার রাখা হয়। এটি এমন কর্মীদের ওপর প্রভাব ফেলে, যারা দ্রুত পরিবর্তনশীল সেবা খাতে কাজ করে; যেমন ঝটপট খাবারের রেস্টুরেন্ট। এছাড়াও এটি বিশেষভাবে সংখ্যালঘু সম্প্রদায়ের মানুষের জন্য গুরুত্বপূর্ণ পদক্ষেপ ছিল।

এই ব্যবস্থা প্রথমে ১৯৪৫ সালের "পারিবারিক ভাতা আইন" অনুযায়ী ১৯৪৬ সালের আগস্টে “পারিবারিক ভাতা” নামে কার্যকর করা হয়। এতে পরিবারের প্রতিজন সন্তানের জন্য (বড় সন্তান বাদে) প্রতি সপ্তাহে ৫ শিলিং (= £০.২৫) প্রদান করা হতো। ১৯৫২ সালের সেপ্টেম্বরে "পারিবারিক ভাতা" ও "জাতীয় ইন্স্যুরেন্স আইন" অনুযায়ী এই ভাতা বৃদ্ধি করে ৮ শিলিং (= £০.৪০) করা হয়। এরপর ১৯৫৬ সালের অক্টোবর থেকে পারিবারিক ভাতা আইন ও "জাতীয় ইন্স্যুরেন্স আইন ১৯৫৬" অনুযায়ী দ্বিতীয় সন্তানের জন্য ৮ শিলিং এবং তৃতীয় ও পরবর্তী সন্তানের জন্য ১০ শিলিং (= £০.৫০) করা হয়।

১৯৫৫ সালের দিকে প্রায় ৩,২৫০,০০০ পরিবারে ৫,০০,০০০ ভাতা প্রদান করা হচ্ছিল।

শিশু ভাতা ব্যবস্থা প্রথমে ১৯৭৭ সালে পরিবর্তিত হয়। তখন এই ভাতা কেবল ছোট সন্তানদের জন্যই নয়, বড় সন্তানের জন্যও দেওয়া হতো। ১৯৭৯ সালে এই ভাতার পরিমাণ প্রতি সন্তানের জন্য সপ্তাহে ৪ পাউন্ড ছিল। পরে ১৯৯১ সালে এটি পরিবর্তিত হয় এবং তখন প্রথম সন্তানের জন্য তার অন্য ছোট ভাই বা বোনের তুলনায় অধিক পরিমাণে ভাতা দেওয়া শুরু হয়। ২০১০ সালের অক্টোবরে কনজারভেটিভ-লিবারাল ডেমোক্র্যাট জোট সরকার ঘোষণা করে যে, ২০১৩ সালের জানুয়ারি থেকে যারা উচ্চ আয়কারী ব্যক্তির পরিবারের জন্য "শিশু ভাতা" বন্ধ করা হবে। পরবর্তীতে কিছু বিতর্কের কারণে এটি সামান্য পরিবর্তিত হয়। নতুন নিয়ম অনুযায়ী, যদি কোনো পরিবারের অন্তত একজন সদস্যের আয় ৫০,০০০ পাউন্ডের বেশি হয়, তবে ভাতা ধাপে ধাপে কমে যাবে এবং আয় ৬০,০০০ পাউন্ড হলে পুরোপুরি বন্ধ হয়ে যাবে। এই নিয়ম ২০১৩ সালের ৭ জানুয়ারি থেকে কার্যকর হয়েছে।

বর্তমান শিশু ভাতা "এইচএমআরসি" ( হিস্ ম্যাজিস্টিজ রেভিনিউ অ্যান্ড কাস্টমস) কর্মসূচির মাধ্যমে প্রদান করা হয়। ২০২৫ সালের জুন পর্যন্ত শিশু ভাতার হার হলো: প্রথম বা একমাত্র সন্তানের জন্য প্রতি সপ্তাহে £২৬.০৫ (যার মধ্যে একাধিক সন্তানের ক্ষেত্রে সবচেয়ে বড় সন্তানও অন্তর্ভুক্ত) এবং প্রতিজন অতিরিক্ত সন্তানের জন্য প্রতি সপ্তাহে ১৭.২৫ পাউন্ড।

## ইউরোপে তুলনা
 নিম্নোক্ত অর্থপ্রদান মাসিক হিসেবে  

## আরো দেখুন

* শিশু অধিকার
* শিশু বোনাস
* শিশু সুরক্ষা

## তথ্যসূত্র



## বহিঃসংযোগ

* UK HMRC child benefit page
* Child Benefit
* EntitledTo.co.uk
* The economics of birth control
* A comparison of Child Benefits in 22 countries in 2001
* Child Tax Credit 
* Kindergeld in Germany

বিষয়শ্রেণী:শিশু
বিষয়শ্রেণী:শিশু নিরাপত্তা
বিষয়শ্রেণী:শিশুতোষ সমাজকল্যাণ